題孫方叔石泉亭
作者：黎廷瑞
朝代：宋

paragraphs: 君不見山上石，可以搘明堂而柱宣室。
又不見石上泉，可以蘇大旱而致豐年。
君隠非山隠於市，安有萬丈蒼崖千丈水。
自言掇拾累巉巖，更復停潴引清泚。
朝霏淡淡苔蘚生，暮雨瀟瀟蛙黽喜。
餐松啖柏吾齒可以礪，譽堯非桀吾耳可以洗。
君家鼻祖子荆子，千年家法應如此。
一丘一壑真自足，坐守風烟終局促。
欲友子駕兩黄鵠，香爐峰頭看飛瀑。